Document ID: 32014D0227

KOMISIJAS ĪSTENOŠANAS LĒMUMS
(2014. gada 24. aprīlis)
par dažu biocīdo aktīvo vielu neapstiprināšanu saskaņā ar Eiropas Parlamenta un Padomes Regulu (ES) Nr. 528/2012
(Dokuments attiecas uz EEZ)
(2014/227/ES)
EIROPAS KOMISIJA,
ņemot vērā Līgumu par Eiropas Savienības darbību,
ņemot vērā Eiropas Parlamenta un Padomes 2012. gada 22. maija Regulu (ES) Nr. 528/2012 par biocīdu piedāvāšanu tirgū un lietošanu (1) un jo īpaši tās 89. panta 1. punkta trešo daļu,
tā kā:
(1)
Ar Komisijas Regulu (EK) Nr. 1451/2007 (2) ir izveidots novērtējamo aktīvo vielu saraksts to iespējamai iekļaušanai Eiropas Parlamenta un Padomes Direktīvas 98/8/EK (3) I, I A vai I B pielikumā.
(2)
Attiecībā uz vairākām minētajā sarakstā iekļautajām vielu/produktu veidu kombinācijām vai nu visi dalībnieki ir izbeiguši dalību pārskatīšanas programmā, vai arī dalībvalsts, kas izraudzīta par novērtēšanas ziņotāju, nav saņēmusi pilnīgu dokumentāciju laikposmā, kas noteikts Regulas (EK) Nr. 1451/2007 9. pantā un 12. panta 3. punktā.
(3)
Tāpēc, kā arī saskaņā ar Regulas (EK) Nr. 1451/2007 11. panta 2. punktu, 12. panta 1. punktu un 13. panta 5. punktu Komisija par to ir attiecīgi informējusi dalībvalstis. Šo informāciju publicēja arī elektroniski.
(4)
Triju mēnešu laikā pēc šīs publikācijas vairāki uzņēmumi izrādīja interesi pārņemt dalībnieka funkcijas attiecībā uz vienu vai vairākām attiecīgajām vielām un produktu veidiem. Tomēr vēlāk šie uzņēmumi neiesniedza pilnīgu dokumentāciju vai izstājās.
(5)
Tāpēc saskaņā ar Regulas (EK) Nr. 1451/2007 12. panta 4. un 5. punktu attiecīgās vielas un produktu veidi nebūtu jāapstiprina atbilstīgi Regulas (ES) Nr. 528/2012 9. pantam.
(6)
Šajā lēmumā paredzētie pasākumi ir saskaņā ar Biocīdu pastāvīgās komitejas atzinumu,
IR PIEŅĒMUSI ŠO LĒMUMU.
1. pants
Vielas, kas norādītas šā lēmuma pielikumā, neapstiprina attiecībā uz tajā norādītajiem produktu veidiem.
2. pants
Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
Briselē, 2014. gada 24. aprīlī

Labels: 3
1
6